“กกร.” หั่นประมาณการ GDP ปี 64 เหลือโต 0.5-2% หลัง “โควิด” รอบใหม่แรงกว่าคาด
คณะกรรมการร่วมภาคเอกชน 3 สถาบัน (กกร.) ปรับลดประมาณการ GDP ปี 64 เป็น 0.5-2% หลังมองโควิดระลอกใหม่รุนแรงกว่าคาด
19 พ.ค. 2564

ผู้สื่อข่าวรายงานว่า คณะกรรมการร่วมภาคเอกชน 3 สถาบัน (กกร.) ประกอบด้วย สภาหอการค้าแห่งประเทศไทย, สภาอุตสาหกรรมแห่งประเทศไทย (ส.อ.ท.) และสมาคมธนาคารไทย ปรับลดประมาณการเศรษฐกิจไทยปี 64 เป็นขยายตัวได้ในกรอบ 0.5-2.0% จากครั้งก่อนคาดขยายตัว 1.5-3%
ทั้งนี้ เนื่องจากเศรษฐกิจไทยยังเผชิญความเสี่ยงค่อนข้างมากจากการระบาดระลอกใหม่ที่รวดเร็วและรุนแรง กระทบต่ออุปสงค์ในประเทศ แม้ว่าเศรษฐกิจโลกที่ฟื้นตัวชัดเจนขึ้นต่อเนื่องจะส่งผลดีต่อแนวโน้มส่งออกของไทยในระยะต่อไป โดย กกร. คาดว่าการส่งออกปีนี้จะขยายตัวเป็น 5.0-7.0% จากเดิมคาด 4-6% ส่วนอัตราเงินเฟ้อทั่วไป คงคาดการณ์ในกรอบ 1.0-1.2%